Daniil Olegowitsj Trifonof (Russies: Дании́л Оле́гович Три́фонов; gebore op 5 Maart 1991) is 'n Russiese pianis en komponis. Hy is "waarskynlik vandag se voorste klassieke virtuoos" deur die The Globe and Mail genoem en deur The Times "sonder twyfel die mees verstommende pianis van ons era", Trifonof se eerbewyse sluit 'n Grammy toekenning (2018) in, sowel as die Gramophone Classical Music Awards Kunstenaar van die Jaar toekenning vir 2016. Hy het as solis opgetree saam met orkeste soos die New York Filharmoniese Orkes, Cleveland Simfonieorkes, Koninklike Filharmoniese Orkes, Londen Simfonieorkes, Mariinsky Teater Orkes, Koninklike Concertgebouw-orkes, Berliner Philharmoniker, San Francisco Simfonieorkes, Houston Simfonieorkes en die München Filharmoniese Orkes, en het opvoerings gegee by liggings soos die Royal Festival Hall, Carnegie Hall, John F. Kennedy Sentrum vir die Uitvoerende Kunste, Berliner Philharmoniker, Théâtre des Champs-Élysées, Concertgebouw en die Seoul Kunstesentrum. Trifonof het sy klavierspel op 5-jarige leeftyd begin aanleer. Hy het sy eerste solo-opvoering op die ouderdom van sewe gegee. In 2000 het hy onder Tatiana Zelikman aan die Gnessin Musiekskool in Moskou begin studeer.